Diari Oficial de la Generalitat Valenciana


Sumari del DOGV 4876, del 04-11-2004 (2004/10986)

RESOLUCIÓ de 15 d'octubre de 2004, del director general d'Energia, per la qual s'atorga a la Sociedad Cooperativa Limitada Benéfica de Consumo de Electricidad San Francisco de Asís l'autorització administrativa per a la subestació transformadora de 132/20 kV de 2x30 MW situada a la partida del Bosch, s/n, al terme municipal de Crevillent, a la província d'Alacant. Expedient 1.327/2004.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4876

Data del DOGV
:   04-11-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/10152


Data del document
:   15-10-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Crevillent
    * subministrament d'energia elèctrica
    * empresa privada

RESOLUCIÓ de 15 d'octubre de 2004, del director general d'Energia, per la qual s'atorga a la Sociedad Cooperativa Limitada Benéfica de Consumo de Electricidad San Francisco de Asís l'autorització administrativa per a la subestació transformadora de 132/20 kV de 2x30 MW situada a la partida del Bosch, s/n, al terme municipal de Crevillent, a la província d'Alacant. Expedient 1.327/2004. [2004/Q10861]
  
Vist l'escrit presentat per la Sociedad Cooperativa Limitada Benéfica de Consumo de Electricidad San Francisco de Asís, de 8 d'agost de 2002, davant del Servici Territorial d'Indústria i Energia d'Alacant, en què sol·licita l'autorització administrativa per a una subestació transformadora de 132/20 kV de 2X30 MW situada a la partida del Bosch, s/n, al terme municipal de Crevillent (Alacant). Al mencionat escrit, s'adjunten dos exemplars del projecte bàsic per a l'execució de l'esmentada instal·lació, firmat per l'enginyer industrial José Luis Poveda Pérez i visat pel Col·legi Oficial d'Enginyers Superiors Industrials de la Comunitat Valenciana el 31 de juliol de 2002.
  
Vist que el dia 3 de març de 2003 es va publicar en el Butlletí Oficial de la Província d'Alacant, l'anunci corresponent a la informació pública prevista en l'article 125 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i a allò que s'ha preceptuat en el Decret 162/1990, de 15 d'octubre, del Consell de la Generalitat Valenciana, sobre impacte ambiental. D'acord amb la documentació que hi ha en l'expedient, Iberdrola Distribución Eléctrica, SAU, ha presentat al·legacions i manifesta, en síntesi, que:
  
La nova subestació transformadora es connectarà a la línia de 132 kV denominada la Granja de Rocamora - Elx Sud que és de la seua propietat.
  
La seua construcció és contrària a la normativa elèctrica vigent, atés que no preveu que una xarxa de distribució puga connectar-se a una altra xarxa de transport o distribució preexistent, la qual cosa suposa una redundància d'instal·lacions.
  
El règim de distribució a tarifa D està legalment declarat a extingir, i no es pot pretendre un increment de consum superior als límits establits.
  
No resulta cert l'augment demogràfic del municipi sinó exclusivament el normal increment vegetatiu de la població, i la potència que podria contractar-se és de 60.000 kW enfront dels 14.000 kW que actualment posseïx i supera els límits legals establits.
  
Es pretén la utilització de dos punts d'entrega de l'energia, quan la llei sectorial establix un únic punt d'entrega.
  
La construcció de la nova subestació portaria a una redundància d'infraestructures elèctriques, atés que hi ha dos d'estes de la seua propietat en un radi de dos quilòmetres i es pot atendre des d'estes els nous clients.
  
No ha sigut acompanyada una separata del projecte d'instal·lació amb destí a l'empresa, qüestió a la qual, reglamentàriament, té dret a rebre.
  
L'emplaçament triat causaria un impacte mediambiental negatiu en el parc natural situat a escassos quilòmetres.
  
I sol·licita que no siga concedida l'autorització administrativa per a la instal·lació esmentada a la Sociedad Cooperativa Limitada Benéfica de Consumo de Electricidad San Francisco de Asís.
  
Estes al·legacions han sigut contestades pel peticionari d'acord amb l'article 126 del Reial Decret 1.955/2000, d'1 de desembre, i posa de manifest el següent:
  
La instal·lació està d'acord amb la normativa elèctrica vigent (Llei 54/1997 i Reial Decret 1.955/2000) en preveure's la connexió d'una xarxa de distribució a la xarxa de transport o a una altra xarxa de distribució existent.
  
Respecte al règim de retribució a tarifa D, que és, en efecte, una tarifa a d'extingir, està regulat el tractament dels excessos de kW distribuïts i els distints modes d'adquirir-los, en el reial decret (anual) sobre tarifes elèctriques.
  
Al febrer de 2003 l'energia suportada va ser de 22.070 kW, i estan previstes en el municipi distintes actuacions que fan necessari disposar de potència suficient.
  
Amb esta subestació es disposaria d'una sola presa d'energia, i no mantindrien els dos centres de mesurament actuals.
  
No ha sigut possible l'aportació de projecte de connexió a la xarxa, per haver-se negat Iberdrola a donar informació, la seua justificació la basa en els escrits, que adjunta, que li han sigut remesos per la companyia.
  
Quant a l'emplaçament, no és l'al·legant qui ha de manifestar-se sobre l'impacte ambiental que poguera produir-se.
  
Vist l'informe tècnic, de data 4 de maig de 2004, emés per la Unitat Territorial d'Energia d'Alacant i remissió de l'expedient de la mateixa data.
  
Atés que, amb data 15 d'abril de 2004 (registre d'eixida 16.04.2004), la Conselleria de Territori i Habitatge va formular declaració d'impacte ambiental acceptable amb les prescripcions que s'arrepleguen en la part dispositiva de la present resolució.
  
Atés que d'acord amb l'article 38 del Reial Decret 1.955/2000 les instal·lacions l'autorització de les quals se sol·licita constituïxen instal·lacions de distribució elèctrica.
  
Vist que la Sociedad Cooperativa Limitada Benéfica de Consumo de Electricidad San Francisco de Asís està inscrita definitivament en la secció 1a del Registre Administratiu de Distribuïdors, Comercialitzadors i Consumidors Qualificats, de la Direcció General de Política Energètica i Mines, del Ministeri d'Indústria, Comerç i Turisme.
  
Vist que el peticionari ha acreditat el compliment dels requisits relacionats en l'article 36.2 de la Llei 54/1997, de 27 de novembre, del Sector Elèctric.
  
Atés que la Llei 54/1997 reconeix la lliure iniciativa empresarial per a l'exercici de les activitats destinades al subministrament d'energia elèctrica amb els principis d'objectivitat, transparència i lliure competència.
  
Atés els articles 11.2, segon paràgraf, i 42.1 i 2 de l'esmentada llei que establixen, respectivament, el funcionament del sistema quant a la garantia d'accés de tercers a la xarxa de distribució i els subjectes que són titulars del dret d'accés, així com els límits materials d'este.
  
Atés el capítol II del títol IV sobre accés i connexió a la xarxa de distribució del Reial Decret 1.955/2000, d'1 de desembre, relatiu a la regulació de les activitats de transport, distribució, comercialització, subministrament i procediments d'autorització d'instal·lacions d'energia elèctrica.
  
Atés la disposició transitòria onze de la Llei 54/1997, de 27 de novembre, sobre el règim retributiu especial per a distribuïdors, i que el percentatge de creixement vegetatiu es referix a consum, és a dir, a energia elèctrica, i no a potència instal·lada, i que en cas de superar-se els límits establits reglamentàriament, llevat que s'autoritzen increments superiors d'acord amb l'annex I.4 del Reial Decret 1.802/2003, de 26 de desembre, o norma que el substituïsca, la quantia de l'energia que excedisca dels límits de creixement vegetatiu s'haurà d'adquirir com a subjecte qualificat, ja siga directament en el mercat organitzat de producció com a agent de mercat o bé a través d'una empresa comercialitzadora.
  
Atés que l'objecte de les instal·lacions l'autorització administrativa de les quals se sol·liciten és d'atendre l'augment de la demanda en la zona i millorar el servici i la qualitat de subministrament en el mercat habitual atés per la Sociedad Cooperativa Limitada Benéfica de Consumo de Electricidad San Francisco de Asís, i unifica a més la presa principal d'energia elèctrica, tal com afirma l'esmentada Sociedad Cooperativa en l'escrit de 23 d'abril de 2003.
  
Atés que s'han complit per a la sol·licitud els tràmits previstos en la legislació aplicable i que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia resol:
  
Primer
  
Atorgar a la Sociedad Cooperativa Limitada Benéfica de Consumo de Electricidad San Francisco de Asís autorització administrativa de les instal·lacions elèctriques de distribució corresponents a la subestació transformadora situada a la partida del Bosch, s/n, al terme municipal de Crevillent, a la província d'Alacant, les característiques principals de la qual són:
  
Dos posicions de línia 132 kV
  
Dos transformadors de 132/20 i 30 MVA de potència. Total 60 MVA
  
Huit cel·les d'eixida de línia
  
Servicis auxiliars
  
La present resolució queda sotmesa a les condicions següents:
  
1. En el termini de sis mesos a partir de la notificació de la present resolució la Sociedad Cooperativa Limitada Benéfica de Consumo de Electricidad San Francisco de Asís, presentarà en la Unitat Territorial d'Energia d'Alacant el projecte tècnic d'execució de la subestació elèctrica 132/20 kV per a la seua aprovació, si així procedira. Amb anterioritat a la finalització d'este termini podrà sol·licitar la seua ampliació per mitjà de sol·licitud motivada davant d'esta Direcció General d'Energia.
  
2. La Sociedad Cooperativa Limitada Benéfica de Consumo de Electricidad San Francisco de Asís haurà d'observar els preceptes, mesures i condicions que s'establixen en la legislació aplicable a l'activitat de distribució d'energia i, en particular, les referides en els atés que quart, cinqué i sisé, és a dir, de la Llei 54/1997, de 27 de novembre, en els seus articles 11.2 segon paràgraf, 42.1 i 2 i disposició transitòria onze; i del Reial Decret 1.955/2000, d'1 de desembre, en el capítol II del títol IV.
  
3. L'administració deixarà sense efecte esta resolució en qualsevol moment en què observe l'incompliment de les condicions imposades en esta.
  
4. Condicions d'orde mediambiental:
  
a) Una vegada que es trobe en funcionament la subestació es realitzarà un seguiment sobre la creació de camps electromagnètics fonamentalment en les zones transitades a fi de garantir que es troben per davall dels límits establits en la Recomanació del Consell de la Unió Europea de 12 de juliol de 1999.
  
b) La distribució de l'actuació en la parcel·la s'ajustarà al criteri de mantindre allunyades d'habitatges les activitats de la subestació elèctrica que produïsquen una major contaminació sonora.
  
Integració completa de la subestació. S'aplicaran totes les mesures que garantisquen el desenvolupament i el manteniment de les plantacions i sembres proposades per mitjà de l'aplicació de regs, adobs, reposició de malls, etcètera.
  
A banda de la revegetació prevista en l'estudi d'impacte ambiental es procedirà a crear un tancament opac de dos metres d'altura com a mínim en el perímetre de la subestació transformadora, amb materials i colors propis de la zona. Els materials i colors propis de la zona s'aplicaran en les construccions.
  
c) S'arreplegaran totes les restes d'obra que es produïsquen (materials, terres, etc.) que hauran de traslladar-se a abocadors autoritzats.
  
d) Quant a les futures línies d'eixida i entrada de la subestació transformadora, a banda de complir els requisits previstos en la Llei d'Impacte Ambiental, la seua ubicació, disseny, etcètera, haurà de plantejar-se de manera que resulten innòcues per a les aus.
  
e) La via pecuària carrerada del Bosch ha de quedar expedita en tota la seua amplària.
  
f) S'haurà de comprovar la no afecció de les obres al patrimoni etnològic d'acord amb allò que s'ha disposat per la Direcció General de Política Lingüística i Patrimoni Cultural Valencià de la Conselleria de Cultura, Educació i Esports.
  
g) Es presentarà en esta Direcció General la restauració duta a terme per mitjà d'informe i reportatge fotogràfic dins dels tres primers mesos de la finalització de les obres, així com el resultat del programa de vigilància ambiental.
  
Contra la present resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
València, 15 d'octubre de 2004.- El director general d'Energia: Antonio Cejalvo Lapeña.